  Анжелика Тихонова корреспондент Удмуртиын Этнографи экскурсиосын толэзь улсын шаерысьтымы пӧртэм интыосъя 15 экскурсиос ортчытозы. Ужрад «Пельняньлэн дунневыл нуналэз» фестиваль улсын радъяськоз но Вӧйдырозь мыноз. Со сярысь элькунысь йӧскалык политикая министерстволэн пресс-службаез ивортӥз. 6-тӥ тулыспалэ Удмуртиысь тужгес пор ёросэ – Каракулиное – «Марийская восьмёрка» экскурсия ортчоз. Отчы пыриськисьёсты пор дауркылъёсын, эктонъёсын, пӧрамъёсын тодматозы. Каракулино черкогуртэ но Ныргында гуртэ нуллозы. 7-тӥ тулыспалэ Кияса ёросысь Уддядие «Карамас-Пельга. Мир древних богов» экскурсия луоз. Та гуртын али ке но языческой сям-йылолъёс кужмоесь на. Мылкыд карисьёсты сюан йылолъёсын тодматозы, перепечен, табанен, пӧсятэмен куноятозы. Со нуналэ ик Ува ёросын «Ува. Земля мастеров» экскурсия радъяськоз. Ува санаториен, минерал вуэн, зефирен, мармеладэн, нянен, пулэсь синмаськымон арбериосын тодмо. Пыриськисьёсты Ува каргуртэн тодматозы, историлы сӥзем музее пырталозы, Бызара (Узей-Тукля) гуртысь Кибашлыослэн юртазы вуттозы, Булай черкогуртысь Удмурт лулчеберетъя центре нуллозы. 13-тӥ тулыспалэ Дэри ёросысь Лудорвайысь тодмо музей-заповеднике «Лудорвай. Удмуртские истории» экскурсия луоз. Куноос тодозы, кин со мунчокузё, кызьы ныпъет нуллоно, кызьы азьпал улондэ адӟоно. Озьы ик перепеч пӧранъя мастер-класс радъялозы.  Со нуналэ ик «Глазов театральный. Алина квартира» экскурсия ортчоз. Пыриськисьёсты Глазкарен, озьы ик отчы мынон сюрес вылын пумиськись Якшур-Бӧдья черкогуртэн тодматозы, «Парафраз» театрлэн «Алина квартира» спектакляз нуллозы. 14-тӥ тулыспалэ Пичи Пурга ёросысь Брангуртын «Бураново. В гости к бабушкам» экскурсия луоз. Со улсын 2012-тӥ арын «Евровидение» конкурсын Россилэсь данзэ утем песянайёсын тодматскон ортчоз. 20-тӥ тулыспалэ Удмуртиысь тужгес аспӧртэм калыкъёс – бесерманъёс – доры «Чепецкая загадка. Бесермяне и татары» экскурсия радъяськоз. Лыктэмъёслы Чупчи но Казань палась бигеръёслэн пӧртэмлыксы, Александр Македонскийлэн но бесерманъёслэн кусыпсы сярысь вералозы, сяртчынянен но тэбикмэкен куноялозы. Ужрадъёс Балезино ёросысь Юнда но Кестым гуртъёсын ортчозы. 21-тӥ тулыспалэ Сибыр трактэн тодматӥсь «Великикй пельменный путь. Самое вкусное знакомство с Сибирским трактом» экскурсия луоз. Со улсын Сибыр трактлэн но пельняньлэн герӟетсы сярысь, малы Удмуртия пельняньлэн вордӥськем шаереныз лыдъяське вералозы но пӧртэм пушкесо пельнянен куноятозы. Люкаськемъёсты Эгра ёросысь Бачкей гуртысь этапной коркае пырталозы, Лопшо Педуньлэн вордӥськем гуртаз – Сундуре – вуттылозы, озьы ик «От Пельняня до Китая» фестивальлэн ужрадъёсаз пыриськыны луонлык кылдоз. 23-тӥ тулыспалэ – «Огни Дондыдора» экскурсия. Мылкыд карисьёс Глазкар котырын интыяськем вашкала карйылъёсын тодматскозы. Соос пӧлысь тужгес тодмоез Иднакар луэ. Со палась «ДондыДор» паркын пеймыт но югыт кужымъёс куспын нюръяськон луоз. Ужрад пумын концерт ортчоз. 28-тӥ тулыспалэ нош ик Глазкаре экскурсия чакламын - «Глазов театральный. Байки с Бейкер стрит». Куноосты Глазкарен, озьы ик отчы мынон сюрес вылын пумиськись Якшур-Бӧдья черкогуртэн тодматэм, «Парафраз» театрлэн «Алина квартира» спектакляз нуллэм сяна, археологической музее но пырталозы. Со нуналэ ик Кез ёросысь Кулига черкогуртын Кам шурлэн кутсконаз «Край старообрядцев. Истоки Камы» экскурсия луоз. Лыктӥсьёсты «Камушки» фольклор коллективен, ӟуч шудонъёсын тодматозы, Старообрядчестволы сӥзем музее пырталозы. 6-тӥ южтолэзе «Кез – страна чудес» экскурсия ортчоз. Мылкыд карисьёсты Кез каргуртэ но «Живица» этнокомплексэ вуттозы. Мынон сямен Якшур-Бӧдьяысь, Эграысь но Дэбесысь синмаськымон интыосын тодматозы. 7-тӥ южтолэзе шор удмуртъёслэн улэм-вылэменызы но сиён-юонъёсынызы тодматозы. Озьы, Вотка ёросысь Кукуи но Шаркан ёросысь Быгы гуртъёсын «Кукуи и Быги. Деревенские истории» экскурсия ортчоз. 13-тӥ южтолэзе Вӧйдырез пумитан «Якшур-Бодья. Масленица по-удмуртски» экскурсия луоз. Со улсын Росси императорен Александр I экскурсия ортчоз, Масленица пӧранъя мастер-класс радъяськоз, лулчеберетъя но туризмъя «Туклячиос» центрын масленча сульдэрез сутозы, табанен куноятозы. 14-тӥ южтолэзе ӟуч калыклэн сям-йылолъёсыныз но сиён-юонъёсыныз тодматонъя «Воткинск. Традиции русского гостеприимства» экскурсия ортчоз. Куноосты куно пумитан сямъёсын тодматозы, пыжиськонъя мастер-класс, чай юон церемония ортчытозы, Чайковскийёслэн музей-юртазы крезьгуро экскурсия радъялозы, Перевозное черкогуртысь Свято-Успенской нылкышно монастыре но Вознесенской храме нуллозы, кубиста сылалтонъя мастер-класс ортчытозы.  Ватсалом, шаренымы тодматонэз Экскурсиосъя «Открывая Удмуртию» центр радъялоз. Тодэ вайытом, толшор пумозь Удмуртиын «Пельняньлэн дунневыл нуналэз» фестиваль улсын «Ческыт сюрес» квест мыноз. Тегъёс: Мерлык Лулчеберет Туризм Ижкар Удмуртия Удмуртиысьтуризм Пельняньлэндунневылнуналэз  